Preke & Dagstukkies	/
As 'n mens sterf, sal hy weer lewe?
Job deel met ons twee feite oor die lewe. Eerstens sê hy die lewe is kort. Die lewe is soos 'n blom wat oopgaan en dan verlep, 'n skaduwee wat verbygaan en nie stilstaan nie. Die lewe is tydelik en gaan gou verby. Die Here bepaal hoe lank jy gaan lewe. Jy kan niks daaraan doen nie. Jy kan nie jou lewe verleng nie.
Tweedens: is die lewe vol onrus. Onrustigheid in jouself, onrus tussen mense en volke. Dit is maar 'n droewige prentjie wat Job oor die lewe skets. En tog is dit 'n getroue weergawe van die lewe. Ons sien in Job iemand wat nie tevrede is met die lewe soos dit is nie. Daar is by hom heimwee vir 'n nuwe, beter lewe. 'n Lewe na die dood. "As 'n mens sterf, sal hy weer lewe?" As 'n mens sterf, sal daar 'n lewe na die dood wees? Hy vra die vraag, daar is by hom verlange en heimwee oor 'n lewe na die dood, maar hy is nie seker nie. Hy twyfel. Maar as daar 'n lewe na die dood is, dan sou hy al die dae van swaarkry wag tot daar vir hom nuwe lewe kom.
Ek sou wag, vir daardie nuwe lewe; al gaan dit hoe sleg. Ek sou wag soos die gelowiges van ouds gewag het. Wat vir Job 'n lewensbegeerte was, waarna hy gesmag en verlang het, het vir ons in Christus waar geword. Christus maak die verskil. Die lewe is nie meer kort en vol onrus nie. Die nuwe lewe is hier en nou en vir altyd. 'n Pragtige deel is vir ons uitgemeet.